Goedkoop generiese antiretrovirale middels wat deur die staat versprei word veroorsaak kommerwekkende newe-effekte | SA-News.com
Pasiënte wat ARM's vir die eerste keer neem en wat nie nierprobleme het nie, word Sonke Atenef toegedien om die virale lading te onderdruk.
Ongewone krampe en verlammende naaldsteekpyne in die voete is van die ander newe-effekte van die medikasie.
"Die mense wat veronderstel is om dié vaste kombinasie-dosis te neem, weier nou uit vrees vir die uitwerking wat dit op hulle het."
Die vaste dosis moet uit drie vasgestelde middels bestaan, sê Mokhalipi.
"Efavirenz (600 mg), Emtricitadime (200 mg) en Temofovir (300 mg) is die bestanddele wat elke vaste middel moet bevat."
Sonke Pharmaceuticals se weergawe van dié kombinasie is na bewering foutief.
"Een van die verteenwoordigers by Sonke het vanoggend ingestem om hul ARM aan te pas," sê Mokhalipi.
Volgens hom het meer as 600 MIV-positiewe pasiënte van verlede jaar dié newe-effekte getoon.
'n Klag is reeds verlede jaar in Mei by die gesondheidsdepartement ingedien.
Die departement het in antwoord op die PAC se memorandum gesê hy sal toesien dat die probleem aangepak word, maar dit het sedertdien net vererger, sê Mokhalipi.
By navraag het Sonke Pharmaceuticals bevestig dat hulle aan 'n tender deelneem, maar die maatskappy wou geen verdere kommentaar oor hul produk lewer nie.
Die maatskappy het in 2014 'n tender van R3 miljard ontvang om vir drie jaar ARM's aan die gesondheidsdepartement te voorsien.
Mylan Pharmaceuticals is toe R2,8 miljard betaal, Aspen Pharma R2,5 miljard en Cipla Medpro R2 miljard.
Tans word oor nuwe tenders onderhandel.
Sonke Pharmaceuticals is in 2006 gestig as 'n swartbemagtigingsvennootskap tussen die Indiese maatskappy Ranbaxy en die Suid-Afrikaanse groep Community Investment Holdings.
Mondli Mvambi, 'n woordvoerder van die Vrystaatse gesondheidsdepartement, sê die newe-effekte is toe te skryf aan die skuif van 'n vastedosis-kombinasie na 'n kombinasie-middel.
"Ons weet ons pasiënte loop nie 'n risiko nie, want dit is 'n tydelike voorsorgmaatreël terwyl ons wag op die voorraad van die diensverskaffer van die nasionale tender."
Maar Mokhalipi meen dis onsin, want Sonke se tablette ís 'n vastedosis-kombinasiemiddel.
Die departement sê voorts hy wil die publiek teen mense waarsku wat paniek wil saai.
"Die tydelike tekort aan vastedosis-kombinasiemiddels word nie deur die departement veroorsaak nie, maar deur die vraag daarna," sê Mvambi.
Kommer oor Sonke Pharmaceutical se middel het aan die lig gekom toe die massiewe landwye tekort aan ARM's, wat volgens Mokhalipi 'n nasionale krisis in klinieke en hospitale skep, by die Bloemspruit-kliniek bespreek is.
Die tekort lê volgens Mokhalipi by enkeldosis-ARM's soos 3TC en Abacavir.
Laasgenoemde is 'n ARM wat deur gebruikers van die middel se tweede vlak gebruik word.
"Tans gebruik dié pasiënte Abacavir vir babas. Dit help nie. Inteendeel, dit veroorsaak die ontwikkeling van weerstandigheid by MIV-pasiënte," sê Mokhalipi.
« Security guards denied woman entry at Steve Biko Academic Hospital to see dying mom
The Swine! – Watch video where Ramaphosa lies through his teeth over farm murders and illegal land grabs »